Lise von Seelen (S), 2010-01-13:
Lovforslaget her vedrører jo den drift af den bevilling, som skal sikre, at tilskuddet til det danske mindretal gives på en sådan måde, at der er sikkerhed for, at pengene bruges på den gode måde i forhold til mindretalsarbejdet.
Vi skal også have sikkerhed for, at bevillingen forvaltes på en måde, som er afstemt i forhold til, at vi lever i 2010.
Den direkte anledning til lovforslaget her var jo en rapport fra rigsrevisorerne, som påpegede, at der var muligheder for at skabe forbedringer i måden at forvalte bevillingen på.
Og nu har vi så et lovforslag her foran os, og vi Socialdemokrater må opfatte det som en anerkendelse af det meget store arbejde, der bliver gjort af det danske mindretal syd for grænsen, et arbejde, som har til formål at fremme dansk kultur og fremme dansk sprog.
Vi synes, at lovforslaget her netop kan give gode muligheder for at styrke det arbejde.
Med forslaget opnår vi en fast ramme, så mindretalsarbejdet forhåbentlig kan springe de diskussioner over, som handler om berettigelse af bevillingen.
Det var godt.
For os Socialdemokrater er det meget vigtigt, at arbejdet fortsat er forankret i det danske folkestyre.
Derfor er det godt, at lovforslaget arbejder med et fremtidigt femmandsudvalg, som er sikkert forankret i Folketinget – et udvalg, som har selvstændige kompetencer, og som i virkeligheden har udvidede beføjelser, i forhold til hvad vi kender til i dag.
Det synes vi er godt, for derved kan vi sikre os den forankring, som er så vigtig for arbejdet.
Netop det, at udvalget får udvidede beføjelser, betyder for os, at det er vigtigt, at det er folketingsmedlemmer, som sidder i udvalget, at det er folkevalgte, og at det er forankret i Folketinget.
Derfor håber vi meget, at vi i arbejdet med loven kan få den sætning fjernet, der lyder, at medlemmer i særlige tilfælde kan være uden for Folketinget, sådan at der ikke er tvivl om, at det er folketingsmedlemmer, der sidder i udvalget. Vi håber også, at vi kan få skabt den fornødne fleksibilitet, så vi kan administrere ordningen på en sådan måde, at der kommer mest muligt konkret mindretalsarbejde ud af pengene.
Vi er meget optaget af, at vi ikke får lavet en masse bureaukratiske arbejdsgange og en masse stive systemer, som kommer til at hæmme folk, der arbejder konkret syd for grænsen.
Så vi håber, at vi kan få det lagt til rette på en smidig og spændende måde.
Vi ved også, at de aktiviteter, der foregår syd for grænsen, altså har en lidt anden ramme end dem, der foregår nord for grænsen.
Bl.a. ved vi fra vores skolevæsen, at de også skal tage hensyn til den tyske lovgivning.
Det betyder, at vi ikke kan have identiske systemer syd og nord for grænsen, og det skal vi selvfølgelig vide, og det synes vi Socialdemokrater også at loven kan tage hensyn til.
En del af lovforslaget lægger jo vægt på en styrket oplysningsindsats om mindretalsforhold, ikke alene syd for grænsen, men også nord for grænsen.
I forbindelse med Rigsrevisionens rapport gik det, vi i virkeligheden godt vidste i forvejen, jo op for os med al tydelighed: at der er for lidt kendskab til mindretalsarbejdet.
Derfor synes vi, at det er rigtig spændende, at vi ved lovens ikrafttrædelse skruer op for det blus, som oplyser om, hvad det betyder at være et mindretal, og hvordan det er at lave mindretalsarbejde.
Hvad betyder det for vores landsmænd, som bor syd for grænsen, at de har nogle andre vilkår i deres hverdag, end vi andre danskere har?
Vi synes, der er en god fortælling at fortælle, fordi vi jo lige præcis her kan fortælle, hvordan man i tidligere tider havde fjendskab, havde splid og frygt, og at det nu er afløst af fredelig sameksistens.
Og det er det jo, fordi parterne – mindretallet sammen med flertalsbefolkningerne – lever i en hverdag, hvor man respekterer hinanden, hvor man er nysgerrig på medmennesket, og hvor man finder ud af en fredelig hverdag, selv om man har hvert sit modersmål, selv om man er tokulturel.
Hvis der er noget, vi kan lære noget af i vores nutid, er det helt bestemt den fortælling, og derfor synes vi, at den oplysningsvirksomhed er så positiv og konstruktiv, at vi virkelig skal fokusere på den.
Vi ved, at hver syvende borger i Europa tilhører et mindretal, så ud over at vi kan bidrage til vores egen nationale fortælling og vores egen nutid, så har vi også som nation noget, vi kan bidrage med i Europa i form af konfliktløsning og netop i form af fortællingen om, hvordan mennesker kan leve i fredelig sameksistens.
Vi har mange aktører på banen, der gerne vil tage den opgave på sig, og vi havde egentlig håbet, at ministeren havde fundet en pose penge, så vi kunne give den del af opgaven en vitaminindsprøjtning, sådan at vi kunne få noget mere oplysning, for det mener vi der er hårdt brug for.
Som det fremgår af min tale, er vi Socialdemokrater meget positivt stemt over for lovforslaget; vi støtter det.
Vi har de to knaster, som vi gerne vil snakke lidt mere om; den ene knast er den med, at femmandsudvalget skal være folketingsmedlemmer, og den anden knast er, at vi synes, at oplysningsopgaven fortjener lidt flere penge.